Leser vertel: Manna vir fotograwe | Weg
Uit die argief: Dis nie maklik om by Manapoele in Zimbabwe uit te kom nie; jy ry ver, maar daar is mense soos Johan Hosten van Pretoria wat glo dit is die naaste wat jy aan hemel op aarde kan kom.
Ek is 'n ywerige natuurfotograaf en was al by baie nasionale parke dwarsoor Suider- en Oos-Afrika, maar dis steeds die Manapoele- nasionale park in Zimbabwe wat my hartsnare roer.
Dié plek lok jou keer op keer terug en mense wat die plek goed ken, raak skoon emosioneel daaroor.
Sommige wil nie eens daaroor praat nie sodat dit "hulle s'n" kan bly, hoewel die Facebookblad "Friends of Mana Pools" reeds meer as 12 000 vriende het – en dit groei daagliks!
Selfs olifante lyk klein teenoor dié reuse. Dit skep die drama en atmosfeer wat Mana-foto's so spesiaal en herkenbaar maak.
Die geheim is om die diere klein in die raam te kry om sodoende meer van die omgewing te wys. (Jy hoef dus nie te probeer om te naby die wild te kom nie).
Dis nogal angswekkend om plat op jou maag te lê en leeus op 'n afstand van 20 m dop te hou – gelukkig was 'n ervare gids naby.
Ek was ook dankbaar dat hulle dikgevreet was! Wees nietemin altyd versigtig. Vinnige bewegings is beslis taboe, en hardloop is selfmoord.
Dan waai die wind die stof op en dit help om towerbeelde te skep, veral as die son vroegoggend en laatmiddag in die goue uur daardeur skyn.
Al wat kort, is 'n engelekoor om die buffel te begelei.
Die Manapoele is bekend vir die unieke mistigheid, soms blou van kleur gedurende die dag en geel-oranje teen die goue uur.
Teen die einde van die lang, droë winterseisoen trek die meeste diere in die vallei nader aan die Zambesirivier en die meer standhoudende poele (vandaar die naam) in die ou vloedvlakte om naby water te wees.
Daar is 'n magdom wild en jy ry of stap slegs klein entjies om diere te sien.
Hierdie foto – te voet geneem – wys van die verskillende spesies wat saamdrom. Die olifante pluk gewelddadig die boomstamme om anaboompeule af te skud.
Die ander diere trek dan ook voordeel. Die wild is al gewoond aan mense te voet en hardloop nie sommer weg nie; beweeg net stadig. Die beste zoemlens bly maar jou voete.
Hierdie artikel het oorspronklik in Weg # 149 (Maart 2017) verskyn. Ons probeer nuwe inligting bywerk, maar feite en geite kon intussen verander het – laat weet gerus by digitaal@weg.co.za as jy so iets raaksien.